ธปท.จี้ปฏิรูปคลัง
ธปท.เตือนฐานะคลังเสี่ยง หลังรายรับมีแนวโน้มลดลง จี้ให้เร่งปฏิรูป
29 ต.ค. 2565

ธปท.เตือนฐานะคลังเสี่ยง หลังรายรับมีแนวโน้มลดลง จี้ให้เร่งปฏิรูป
ธนาคารแห่งประเทศไทย (ธปท.) รายงานผลการประเมินเสถียรภาพระบบการเงินไทย 2557 ว่า เสถียรภาพระบบการเงินไทยยังมีความเสี่ยงจากภาคการคลังของไทย ที่แม้ในระยะสั้นยังไม่น่ากังวลเนื่องจากระดับหนี้สาธารณะต่ำกว่ากรอบความยั่งยืนทางการคลัง แต่ความA12 เสี่ยงในระยะยาวเพิ่มขึ้นจากโครงสร้างรายรับที่ค่อนข้างคงที่ และมีแนวโน้มลดลงในอนาคต หากรัฐยังคงใช้ภาษีเป็นเครื่องมือในการกระตุ้นเศรษฐกิจ และมีรายจ่ายสูงขึ้นจากการเข้าสู่สังคมผู้สูงอายุ ดังนั้นการเร่งปฏิรูปโครงสร้างภาคการคลังที่ภาครัฐอยู่ระหว่างดำเนินการ จึงเป็นสิ่งสำคัญที่จะช่วยลดความเสี่ยงต่อเสถียรภาพภาคการคลังได้ในอนาคต
นอกจากนี้ ยังมีความเสี่ยงจากความไม่แน่นอนของการฟื้นตัวของเศรษฐกิจโลก และทิศทางการดำเนินนโยบายการเงินของประเทศเศรษฐกิจหลัก รวมถึงโอกาสที่จะเกิดการเปลี่ยนแปลงสภาพคล่องในระบบการเงินโลกอย่างรวดเร็วและรุนแรงกว่าที่คาด ส่งผลให้เงินทุนเคลื่อนย้ายและตลาดการเงินในเอเชียผันผวนมากขึ้น แต่คาดว่าผลกระทบต่อไทยไม่น่าจะมากนัก เนื่องจากปัจจัยพื้นฐานทางเศรษฐกิจอยู่ในเกณฑ์ดี
อย่างไรก็ตาม ความเสี่ยงต่อเสถียรภาพเศรษฐกิจการเงินไทยที่ยังได้รับการติดตามและดูแลอย่างต่อเนื่องยังเป็นเรื่องระดับหนี้ครัวเรือนที่เพิ่มขึ้นสูงในช่วง 2-3 ปีที่ผ่านมา แม้อัตราการขยายตัวจะชะลอลงต่อเนื่อง แต่หนี้ที่สะสมอยู่สูงอาจส่งผลต่อการบริโภคและการฟื้นตัวของเศรษฐกิจไทยได้ จึงควรให้ความสำคัญกับการบริหารรายได้รายจ่ายและวินัยทางการเงินของครัวเรือน ควบคู่กับการพัฒนากลไกตลาดให้คัดกรองและมีระบบดูแลคุณภาพหนี้ได้อย่างมีประสิทธิภาพ  เช่น การให้สมาชิกสหกรณ์ออมทรัพย์เข้าเป็นสมาชิกของบริษัท ข้อมูลเครดิตแห่งชาติ ได้โดย สมัครใจ เป็นต้น
ด้านคุณภาพสินเชื่อของระบบธนาคารพาณิชย์ด้อยลงบ้าง ตามการชะลอตัวของเศรษฐกิจ โดยเฉพาะลูกหนี้ที่มีธุรกิจขนาดเล็กเกี่ยวเนื่องกับการบริโภคในประเทศ และลูกหนี้รายย่อยที่กู้เพื่อใช้จ่ายส่วนบุคคลและรถยนต์มือสอง ขณะที่ตลาดหลักทรัพย์เริ่มเห็นสัญญาณการเก็งกำไรในหุ้นขนาดเล็กในตลาดหลักทรัพย์ เอ็ม เอ ไอ (mai) แต่ความเสี่ยงดังกล่าวยังจำกัดเนื่องจากมูลค่าหุ้นในตลาด mai ยังไม่มาก